S-681/2014

Mál þetta sem dómtekið er í dag er höfðað með ákæru af Ríkissaksóknara 26. ágúst 2014, „á hendur D-x-x A-x-x W-x-x, kennitala 000000-0000,Vitastíg 15, Reykjavík, „fyrir eftirfarandi hegningarlagabrot framin að morgni þriðjudagsins 1. janúar 2013, fyrir utan veitingastaðinn Bar 46, Hverfisgötu 46 í Reykjavík:

1. Fyrir sérstaklega hættulega líkamsárás með því að hafa veist með ofbeldi að A, slegið hana hnefahöggi í andlitið og skömmu síðar sparkað í höfuð A þar sem hún lá í götunni. Í kjölfar þess að A stóð upp sló ákærði A hnefahöggi í andlitið. Við þetta hlaut A heilahristing, þreifieymsli í hársverði, sár innan á neðri vör, los á báðum miðframtönnum í efri gómi auk þess sem það brotnaði upp úr miðframtönn í efri gómi vinstra megin.

Telst þetta varða við 2. mgr. 218. gr. almennra hegningarlaga nr. 19/1940.

2. Fyrir líkamsárás með því að hafa veist með ofbeldi að B og slegið hana hnefahöggi í andlitið svo hún féll í götuna. Við þetta hlaut B heilahristing og eymsli yfir kjálkalið hægra megin.

Telst þetta varða við 1. mgr. 217. gr. almennra hegningarlaga.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkröfur:

Af hálfu A, kt. 000000-0000, er þess krafist að ákærði verði dæmdur til greiðslu skaða- og miskabóta samtals að fjárhæð kr. 1.500.000, auk dráttarvaxta skv. lögum nr. 38/2001 um vexti og verðtryggingu frá því mánuður er liðinn frá því að krafa þessi er kynnt ákærða til greiðsludags. Auk þess er gerð krafa um þóknun við réttargæslu úr hendi ákærða að mati réttarins ásamt lögmæltum virðisaukaskatti. Jafnframt er þess krafist að dráttarvextir leggist á höfuðstól dómkröfu á 12 mánaða fresti, í fyrsta sinn 12 mánuðum eftir upphafsdag vaxta.“

Þá krefst B skaðabóta að fjárhæð 1.000.000 krónur ásamt vöxtum skv. 1. ml. 4. gr. , sbr. 8. gr. laga nr. 38/2001 frá 1. janúar 2013 þar til þess dags er mánuður var liðinn þar til ákærða var birt bótakrafan, en með dráttarvöxtum frá þeim degi til greiðsludags. Loks krefst bótakrefjandi málskostnaðar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júní 1989. Á hann að baki sakaferil frá árinu 2008. Ákærði hefur verið sakfelldur fyrir alvarlega háttsemi. Til hins er að líta að hann hefur játað háttsemi sína greiðlega og viðurkennt skaðabótaskyldu sína. Með hliðsjón af því er refsing hans ákveðin fangelsi í 12 mánuði, sem fært þykir að skilorðsbinda með þeim hætti er í dómsorði greinir.

Ákærði hefur viðurkennt skaðabótaskyldu gagnvart brotaþolanum A. Með hliðsjón af háttsemi ákærða og afleiðingum hennar eru bætur hæfilega ákveðnar 750.000 krónur. Um vexti fer sem í dómsorði greinir.

Ákærði hefur viðurkennt skaðabótaskyldu gagnvart brotaþolanum B. Með hliðsjón af háttsemi ákærða og afleiðingum hennar eru bætur hæfilega ákveðnar 300.000 krónur. Um vexti fer sem í dómsorði greinir. Þá greiði ákærði brotaþolanum 150.000 krónur í málskostnað.

Ákærði greiði sakarkostnað skv. yfirliti, málsvarnarþóknun skipaðs verjanda og þóknun réttargæslumanns, svo sem í dómsorði er mælt fyrir um. Hefur þá verið tekið tillit til virðisaukaskatts.

D ó m s o r ð :

Ákærði, D-x-x A-x-x W-x-x, sæti fangelsi í 12 mánuði. Framkvæmd refsingarinnar er frestað og fellur hún niður að liðnum 3 árum frá uppkvaðningu dómsins haldi ákærði almennt skilorð samkvæmt 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði A 750.000 krónur í skaðabætur ásamt vöxtum skv. 8. gr. laga nr. 38/2001 frá 1. janúar 2013 til 30. september 2014 en með dráttarvöxtum skv. 1. mgr. 6. gr. laganna frá þeim degi til greiðsludags.

Ákærði greiði B 300.000 krónur í skaðabætur ásamt vöxtum skv. 8. gr. laga nr. 38/2001 frá 1. janúar 2013 til 21. október 2014 en með dráttarvöxtum skv. 1. mgr. 6. gr. laganna frá þeim degi til greiðsludags. Þá greiði ákærði brotaþola 150.000 krónur í málskostnað.

Ákærði greiði 45.600 krónur í sakarkostnað og málsvarnarþóknun skipaðs verjanda síns, S-kk-ef C-kk-ef hdl., 163.150 krónur og þóknun réttargæslumanns brotaþola B-kk-ef E-kk-ef hæstaréttarlögmanns, 100.400 krónur.

S-kk-nf S-kk-nf.